VENDIM
Nr. 1090, datë 24.12.2020

PËR PËRCAKTIMIN E RREGULLAVE PËR FUNKSIONIMIN E REGJISTRIT TË PRONARËVE PËRFITUES, PËR MËNYRËN E KOMUNIKIMIT NË FORMË ELEKTRONIKE DHE SHKËMBIMIT TË TË DHËNAVE NDËRMJET QENDRËS KOMBËTARE TË BIZNESIT DHE ORGANEVE PËRGJEGJËSE SHTETËRORE, SI DHE PËR MËNYRËN E AFATET E KOMUNIKIMIT MES REGJISTRIT TË PRONARËVE PËRFITUES, REGJISTRIT TREGTAR DHE REGJISTRIT TË ORGANIZATAVE JOFITIMPRURËSE

Në mbështetje të nenit 100 të Kushtetutës dhe të neneve 4, pika 7, 7, pika 9, 13, pika 9, e 14, pika 3, të ligjit nr. 112/2020, “Për regjistrin e pronarëve përfitues”, me propozimin e ministrit të Financave dhe Ekonomisë, Këshilli i Ministrave

VENDOSI:

I. RREGULLAT PËR FUNKSIONIMIN E REGJISTRIT TË PRONARËVE PËRFITUES
1. Dhënës të informacionit të regjistruar pranë Regjistrit të Pronarëve Përfitues, janë:
a) Regjistri Tregtar; 
b) Regjistri i Organizatave Jofitimprurëse;
c) subjektet raportuese;
ç) subjektet e detyruara, që i nënshtrohen ligjit për parandalimin e pastrimit të parave dhe financimin e terrorizmit;
d) autoritetet kompetente shtetërore:
i. Drejtoria e Përgjithshme e Parandalimit të Pastrimit të Parave; 
ii. Banka e Shqipërisë; 
iii. Drejtoria e Përgjithshme e Tatimeve; 
vi. Autoriteti i Mbikëqyrjes Financiare; 
v. Drejtoria e Përgjithshme e Policisë së Shtetit; 
vi. Prokuroria; 
vii. Struktura e Posaçme Kundër Korrupsionit dhe Krimit të Organizuar (SPAK). 
2. Regjistrimi, përditësimi dhe ndryshimi i të dhënave të regjistruara në regjistër bëhet:
a) me aplikim nga personi i autorizuar për të përfaqësuar subjektin raportues; 
b) nga Qendra Kombëtare e Biznesit, bazuar në të dhënat e marra nga autoritetet shtetërore kompetente, në rastet kur të dhënat e regjistruara në regjistër nuk përputhen me të dhënat në posedim të autoriteteve kompetente shtetërore.
c) nga QKB-ja, bazuar në një vendim gjyqësor të formës së prerë, të depozituar pranë saj mbi vërtetësinë dhe saktësinë  e pronarit përfitues të një subjekti raportues, e cila, brenda 2 ditëve pune korrigjon kryesisht të dhënën e pronarit përfitues.
3. Veprimet në regjistër kryhen nga drejtori i Përgjithshëm i QKB-së dhe/apo nga nëpunësit regjistrues, të përcaktuar në strukturën e QKB-së, të cilët kanë të drejtë regjistrimi, modifikimi, përpunimi dhe ruajtjeje në regjistër të të dhënave të  regjistruara në Regjistrin e Pronarëve Përfitues.
4. Autoritetet kompetente shtetërore kanë të drejtë leximi dhe dërgimi informacioni për të dhënat e regjistruara në regjistër.
5. Të dhënat e regjistruara në regjistër transferohen për arkivim në përputhje me legjislacionin për arkivat dhe dokumentin elektronik.
6. Regjistri i Pronarëve Përfitues është nën administrimin e Qendrës Kombëtare të Biznesit dhe shërben si arkiv zyrtar elektronik që siguron transparencën në fushën e pronarëve përfitues të subjekteve raportuese, në përputhje me ligjin për regjistrin e pronarëve përfitues dhe në përputhje me ligjin për bazat e të dhënave shtetërore.
II. RREGULLAT PËR MËNYRËN E TRANSFERIMIT TË TË DHËNAVE NGA REGJISTRI TREGTAR DHE REGJISTRI I ORGANIZATAVE JOFITIMPRURËSE
Të dhënat e përgjithshme mbi subjektin raportues, sipas ligjit për regjistrin e pronarëve përfitues, të regjistruara në Regjistrin Tregtar dhe të regjistruara në Regjistrin e Organizatave Jofitimprurëse transferohen automatikisht në mënyrë elektronike, nëpërmjet ndërveprimit të këtyre bazave të të dhënave shtetërore, si të dhëna dytësore në Regjistrin e Pronarëve Përfitues.
III. RREGULLAT PËR MËNYRËN E KOMUNIKIMIT NË FORMË ELEKTRONIKE DHE SHKËMBIMIT TË TË DHËNAVE NDËRMJET QENDRËS KOMBËTARE TË BIZNESIT DHE ORGANEVE PËRGJEGJËSE SHTETËRORE
1. Të dhënat e regjistruara në Regjistrin e Pronarëve Përfitues do të aksesohen në mënyrë të lirë, elektronike, direkte dhe të pakufizuar nga autoritetet kompetente shtetërore, në funksion të përmbushjes së detyrave të tyre ligjore që lidhen me inspektimin e Regjistrit të Pronarëve Përfitues dhe mbledhjen e të dhënave mbi pronarët përfitues.
2. Çdo përdorues i sistemit në cilësinë e autoritetit kompetent shtetëror pajiset nga QKB-ja në bashkëpunim me Agjencinë Kombëtare të Shoqërisë së Informacionit (AKSHI) me emrin e përdoruesit dhe fjalëkalimin (username dhe password), për:
a) leximin e të dhënave;
b) ngarkimin e dokumenteve shoqëruese që provojnë të dhënat që duhet të përditësohen në regjistër, në rast se ato konstatojnë se të dhënat e regjistruara në Regjistrin e Pronarëve Përfitues nuk përputhen me të dhënat në posedim të tyre, në zbatim të  detyrave të ngarkuara nga ligji.
3. QKB-ja mund të lidhë marrëveshje me institucione të  tjera shqiptare për dhënien e të drejtave për aksesin dhe leximin  e të dhënave të regjistruara pranë regjistrit të pronarëve përfitues, të dhëna të cilat janë të nevojshme të aksesohen në funksion të përmbushjes së detyrave të tyre ligjore, vetëm në rast se nuk janë të regjistruara si databaza shtetërore pranë Autoritetit Rregullator  Koordinues (ARK). 
Në rastet e tjera, bazuar në vendimin e Këshillit të Ministrave për miratimin e rregullores “Administrimi i sistemit të bazave të të dhënave shtetërore”, shkëmbimi i informacionit bëhet nëpërmjet ndërveprimit midis bazave të të dhënave shtetërore.
4. Qendra Kombëtare e Biznesit përfaqëson autoritetin e vetëm, i cili përcakton të drejtat dhe kufizimet e operimit në regjistrin e pronarëve përfitues, nëpërmjet aplikimit të skemave të aksesit me nivele të shkallëzuara dhe hierarkike të administrimit  të  informacionit  përkatës për të gjithë nëpunësit dhe autoritetet kompetente shtetërore.
5. Qendra Kombëtare e Biznesit është përgjegjëse për krijimin, operimin dhe mirëfunksionimin e të gjithë përdoruesve me privilegje aksesi në Regjistrin e Pronarëve Përfitues, sipas hierarkisë së administrimit të informacioni.
6. Qendra Kombëtare e Biznesit është përgjegjëse për miratimin e krijimit të përdoruesve të tjerë, autoritetet kompetente shtetërore, si dhe monitoron veprimet e këtyre përdorueseve në Regjistrin e Pronarëve Përfitues.
IV. RREGULLAT PËR MËNYRËN DHE AFATET E KOMUNIKIMIT MES REGJISTRIT TË PRONARËVE PËRFITUES, REGJISTRIT TREGTAR DHE REGJISTRIT TË ORGANIZATAVE JOFITIMPRURËSE
1. Të dhënat për pronarin përfitues duhet të regjistrohen në Regjistrin e Pronarëve Përfitues brenda afatit të përcaktuar në ligjin për Regjistrin e Pronarëve Përfitues, në të kundërt mospërmbushja e këtij detyrimi, sipas ligjit, përbën  kundërvajtje administrative dhe dënohet me gjobë, e cila vendoset nga titullari i QKB-së. 
2. Pas aplikimit të gjobës, në rast të mosregjistrimit të të dhënave të pronarit përfitues brenda afatit, Regjistri i Pronarëve Përfitues në kohë reale njofton, në mënyrë elektronike, Regjistrin Tregtar dhe Regjistrin e Organizatave Jofitimprurëse, për subjektet raportuese të regjistruara pranë tyre, për të cilat është aplikuar gjoba përkatëse. 
3. Me marrjen e njoftimit të përcaktuar në pikën 2, të këtij kreu, Regjistri Tregtar dhe Regjistri i Organizatave Jofitimprurëse ndërpresin shërbimet e tyre për subjektet raportuese të regjistruara pranë tyre, deri në njoftimin nga Regjistri i Pronarëve Përfitues mbi pagimin e gjobës dhe regjistrimin e së dhënës përkatëse për pronarin përfitues nga subjektet raportuese.
4. Në rast se subjekti raportues nuk përditëson ose nuk konfirmon të dhënat për pronarët e tyre përfitues brenda 20 ditëve kalendarike nga data e njoftimit të Qendrës Kombëtare të Biznesit, sipas shkronjës “ç”, të pikës 3, të nenit 6, të ligjit për Regjistrin e Pronarëve Përfitues, QKB-ja dhe autoriteti përgjegjës për mbajtjen e Regjistrit të Organizatave Jofitimprurëse do të ndërpresin shërbimet e tyre për subjektet raportuese deri në:
a) përditësimin e të dhënave për pronarët e tyre përfitues në regjistër dhe pagimin e gjobës në rast se ky mospërditësim përbën edhe kundërvajtje administrative sipas nenit 13 të ligjit për Regjistrin e Pronarëve Përfitues; ose
b) konfirmimin në regjistër të të dhënave për pronarët e tyre përfitues, të regjistruara më parë në regjistër.
5. Në rastin e përditësimit apo ndryshimit të të dhënave të regjistruara në regjistër, kryer referuar njoftimit të bërë nga autoritetet kompetente shtetërore, ankimi administrativ i paraqitur pranë QKB-së shqyrtohet nga autoritetet shtetërore kompetente, të cilat kanë njoftuar të dhënën e re që duhet regjistruar në regjistër. Në këtë rast, QKB-ja regjistron ankimin dhe ua përcjell autoriteteve shtetërore kompetente.
6. Autoritetet kompetente shqyrtojnë ankimin administrativ dhe njoftojnë QKB-në dhe ankuesin mbi vendimmarrjen e tij, brenda 30 ditëve nga data e përcjelljes së ankimit, sipas pikës 5, të këtij kreu. 
V. DISPOZITA TË FUNDIT
1. Ngarkohet Agjencia Kombëtare e Shoqërisë së Informacionit (AKSHI) për garantimin e funksionimit në mënyrë të vazhdueshme të Regjistrit të Pronarëve Përfitues, në bazë të vendimit të Këshillit të Ministrave për riorganizimin e Agjencisë Kombëtare të Shoqërisë së Informacionit.
2. Ngarkohen Ministria e Financave dhe Ekonomisë, Agjencia Kombëtare e Shoqërisë së Informacionit (AKSHI) dhe Qendra Kombëtare e Biznesit për zbatimin e këtij vendimi.
Ky vendim hyn në fuqi pas botimit në  Fletoren Zyrtare.

